GENERÁLNA PROKURATÚRA
SLOVENSKEJ REPUBLIKY

Leg/2 37/24/1000					              Zbierka služobných predpisov 
generálneho prokurátora
Slovenskej republiky
Por. č. 15/2024

P O K Y N

generálneho prokurátora Slovenskej republiky

z 18. marca 2024

o zabezpečení ochrany objektov 
Generálnej prokuratúry Slovenskej republiky v Bratislave 

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento pokyn:

Článok 1

(1) Ochranu poriadku a bezpečnosti v objektoch Generálnej prokuratúry Slovenskej republiky v Bratislave na Štúrovej ul. č. 2 a na Kvetnej ul. č. 13 (ďalej len „objekt prokuratúry“) zabezpečujú príslušníci Zboru väzenskej a justičnej stráže (ďalej len „justičná stráž“) a informátori – vrátnici, ktorí sú zamestnancami Generálnej prokuratúry Slovenskej republiky (ďalej len „informátor“).

(2) Tento pokyn sa primerane vzťahuje aj na ochranu poriadku a bezpečnosti nebytových priestorov na treťom, štvrtom a piatom nadzemnom podlaží vo vojenskom objekte Ministerstva obrany Slovenskej republiky v Bratislave na Špitálskej ulici č. 22, ktoré užíva Generálna prokuratúra Slovenskej republiky (ďalej len „generálna prokuratúra“) na základe zmluvy o výpožičke č. BA359/2023/0801073-Vzp uzatvorenej 4. marca 2024 a účinnej 6. marca 2024 a nebytových priestorov uvedených v prílohe č. 1 zmluvy o výpožičke nebytových priestorov č. Spr 253/22-2 z 30. augusta 2022 umiestnených v objekte Špecializovaného trestného súdu v Pezinku na Suvorovovej ul. č. 5/A, ktoré užíva generálna prokuratúra a považujú sa na účely tohto pokynu za objekt prokuratúry.

(3) Postup justičnej stráže pri ochrane poriadku a bezpečnosti v objekte prokuratúry upravuje osobitný predpis.)

(4) Postup informátorov pri výkone služby informátora v objekte prokuratúry upravuje osobitný predpis.)

(5) Informátori pri činnosti podľa odseku 1 úzko spolupracujú s justičnou strážou vykonávajúcimi službu v objekte prokuratúry.

(6) Ochrana objektu prokuratúry je zabezpečená aj prostredníctvom kamerového systému, na používanie ktorého sa vzťahuje osobitný predpis.3)

(7) Do objektu prokuratúry majú právo vstupu v súlade s týmto pokynom prokurátori generálnej prokuratúry, štátni zamestnanci generálnej prokuratúry a zamestnanci generálnej prokuratúry vykonávajúci práce vo verejnom záujme (ďalej len „zamestnanec generálnej prokuratúry“).

Článok 2

	(1) Prokurátori, štátni zamestnanci prokuratúry a zamestnanci prokuratúry vykonávajúci na prokuratúre práce vo verejnom záujme, ktorí nie sú zamestnancami generálnej prokuratúry, sa pri vstupe do objektu prokuratúry preukazujú služobným preukazom alebo preukazom zamestnanca prokuratúry vykonávajúceho práce vo verejnom záujme justičnej stráži alebo informátorovi.

(2) Informátor je oprávnený kontrolovať
a)	vstup fyzických osôb do objektu prokuratúry,
b)	dovoz spotrebného a iného materiálu do objektu prokuratúry a odvoz spotrebného a iného materiálu z objektu prokuratúry,
c)	vjazd motorových vozidiel na nádvorie objektu prokuratúry,
d)	parkovanie motorových vozidiel na vyhradených parkovacích miestach generálnej prokuratúry.

Článok 3

(1) Iná fyzická osoba, ktorá sa v objekte prokuratúry nachádza za účelom návštevy, vykonáva práce alebo poskytuje služby pre generálnu prokuratúru alebo  predvolaná osoba (ďalej len „návšteva“) preukazuje informátorovi alebo justičnej stráži svoju totožnosť občianskym preukazom alebo iným dokladom totožnosti. Návštevu preberá na základe telefonického oznámenia justičnej stráže alebo informátora určený zamestnanec generálnej prokuratúry osobne pri vstupe do objektu prokuratúry; to neplatí, ak ide o návštevu podľa odseku 3.

(2) Každú návštevu informátor zapíše do knihy návštev a vydá jej štítok s označením „návšteva“.

	(3) Návštevu generálneho prokurátora Slovenskej republiky (ďalej len „generálny prokurátor“), prvého námestníka generálneho prokurátora a námestníka generálneho prokurátora (ďalej len „námestník“) odprevádza do príslušnej kancelárie justičná stráž. 

	(4) Návštevu riaditeľa odboru a vedúceho organizačnej zložky generálnej prokuratúry (ďalej len „vedúci organizačnej zložky“) preberá a odprevádza do príslušnej kancelárie ním určený zamestnanec generálnej prokuratúry.

	(5) Návšteva sa počas celého pobytu v objekte prokuratúry smie pohybovať v objekte prokuratúry len v sprievode justičnej stráže alebo zamestnanca generálnej prokuratúry; to neplatí, ak ide o návštevu podľa odseku 8. Po ukončení návštevy v objekte prokuratúry justičná stráž alebo určený zamestnanec generálnej prokuratúry návštevu odprevadí k východu z objektu prokuratúry.

	(6) Návšteva sa prijíma v priestoroch vyhradených na tento účel to neplatí, ak ide o návštevu generálneho prokurátora, námestníka alebo vedúceho organizačnej zložky alebo ak je potrebné návštevu prijať v kancelárii zamestnanca generálnej prokuratúry.

	(7) Ak návšteva svojím správaním porušuje všeobecné pravidlá správania sa alebo svojím verbálnym prejavom alebo fyzickým prejavom narúša pracovné prostredie, túto skutočnosť oznámi zamestnanec generálnej prokuratúry bezodkladne justičnej stráži alebo informátorovi. 

	(8)  Ak sa návšteva zdržiava v objekte prokuratúry viac ako jeden deň (stavebné práce, iné práce alebo služby), vedúci organizačnej zložky alebo ním určený zamestnanec organizačnej zložky, ktorý zabezpečuje vykonanie návštevy, oboznámi návštevu s pravidlami príchodu, odchodu, pohybu a iných činností v objekte prokuratúry. 

(9) Vedúci organizačnej zložky alebo ním určený zamestnanec organizačnej zložky, ktorý zabezpečuje vykonanie návštevy podľa odseku 8, vhodným spôsobom, spravidla písomne, oznámi vykonávanie príslušnej činnosti dotknutým osobám, najmä justičnej stráži a informátorovi.

	(10) Podľa odsekov 8 a 9 sa primerane postupuje aj pri dočasnom pridelení prokurátora alebo dočasnom preložení štátneho zamestnanca prokuratúry na generálnu prokuratúru.

Článok 4

(1) Usporiadanie pracovnej porady, vzdelávacieho alebo iného podujatia (ďalej len „podujatie“) v objekte prokuratúry, na ktorom sa majú zúčastniť osoby, ktoré nie sú zamestnancami prokuratúry, je možné len so súhlasom generálneho prokurátora, námestníka alebo vedúceho organizačnej zložky. 

(2) Usporiadanie podujatia podľa odseku 1 vrátane zoznamu účastníkov vopred písomne oznámi zamestnanec generálnej prokuratúry, ktorý je organizátorom podujatia, službukonajúcemu veliteľovi justičnej stráže a informátorovi.

Článok 5

(1) V služobnom dni v čase pred 6. hodinou a po 20. hodine a v dňoch služobného pokoja sa prokurátor generálnej prokuratúry môže zdržiavať v objekte prokuratúry výlučne za účelom plnenia služobných povinností.

(2) Prokurátora generálnej prokuratúry podľa odseku 1 informátor alebo veliteľ justičnej stráže zapíše do evidencie prokurátorov generálnej prokuratúry zdržiavajúcich sa v objekte prokuratúry počas služobného dňa pred 6. hodinou a po 20. hodine a mimo služobného dňa.

(3) V pracovnom dni v čase pred 6. hodinou a po 20. hodine a v dňoch pracovného pokoja sa štátny zamestnanec generálnej prokuratúry a zamestnanec generálnej prokuratúry vykonávajúci práce vo verejnom záujme môže zdržiavať v objekte prokuratúry iba na základe písomného povolenia vydaného vedúcim organizačnej zložky, do riadiacej pôsobnosti ktorého tento zamestnanec patrí; to neplatí, ak vedúci organizačnej zložky nariadi tomuto zamestnancovi generálnej prokuratúry na deň pracovného pokoja výkon štátnej služby alebo prácu nadčas alebo pracovnú pohotovosť.

(4) Písomné povolenie, nariadenie štátnej služby alebo práce nadčas alebo pracovnej pohotovosti zamestnancovi generálnej prokuratúry podľa odseku 3 sa oznamuje službukonajúcemu veliteľovi justičnej stráže a informátorovi.

(5) Vyhotovenie písomného povolenia podľa odseku 3 je uložené na určenom mieste v priestoroch vrátnice objektu prokuratúry počas trvania obdobia, na ktoré je povolenie vydané.

Článok 6

(1) Spisy, registre, pečiatky a ostatné evidenčné pomôcky zamestnanci generálnej prokuratúry po skončení denného služobného (pracovného) času odkladajú do príslušného vybavenia kancelárie, ktoré je na to určené, aby nedošlo k ich zneužitiu.

(2) Kancelárie v objekte prokuratúry zamestnanci generálnej prokuratúry uzamykajú vždy po skončení denného služobného (pracovného) času, ako aj počas denného služobného (pracovného) času v čase svojej neprítomnosti.

(3) Náhradné kľúče od miestností v objektoch generálnej prokuratúry sú uschované u informátora v uzamknutej skrini v zapečatených obálkach. 

(4) Použitie náhradného kľúča je možné na základe žiadosti príslušného vedúceho organizačnej zložky a súhlasu vedúceho oddelenia hospodárskej správy. Ak žiada zamestnanec generálnej prokuratúry o náhradný kľúč od miestnosti, ktorú je oprávnený užívať, žiadosť príslušného vedúceho organizačnej zložky a súhlas vedúceho oddelenia hospodárskej správy sa nevyžaduje.

(5) Použitie náhradného kľúča justičná stráž alebo informátor písomne zaznamená v knihe výdaja kľúčov a tento záznam musí byť podpísaný zamestnancom generálnej prokuratúry, ktorý náhradný kľúč prevzal.

Článok 7

Zrušuje sa:
Pokyn generálneho prokurátora Slovenskej republiky por. č. 9/2015 z 23. októbra 2015 o zabezpečení ochrany objektu Generálnej prokuratúry Slovenskej republiky v znení pokynu generálneho prokurátora Slovenskej republiky por. č. 9/2018 zo 14. mája 2018 a pokynu generálneho prokurátora Slovenskej republiky por. č. 18/2021 z 13. decembra 2021.  

Článok 8

Tento pokyn nadobúda účinnosť 20. marca 2024.

podpis
Dr. h. c. JUDr. Maroš Žilinka, PhD. 
generálny prokurátor Slovenskej republiky